Document ID: 32002L0071

32002L0071
L 225/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2002/71/EО НА КОМИСИЯТА
от 19 август 2002 година
за изменение на приложенията към Директиви 76/895/EИО, 86/362/E, 86/363/EИО и 90/642/EИО на Съвета за определяне на максимални количества на остатъци от пестициди (формотион, диметоат и оксидеметон-метил) във и върху зърнени култури, храни от животински произход и някои продукти от растителен произход, включително плодове и зеленчуци
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/895/EИО на Съвета от 23 ноември 1976 г. за определяне на максимални количества на остатъци от пестициди в и върху плодове и зеленчуци (1), последно изменена с Директива 2002/66/EО на Комисията (2), и по-специално член 5 от нея,
като взе предвид Директива 86/362/EИО на Съвета от 24 юли 1986 г. за определяне на максимални количества на остатъци от пестициди във и върху зърнени култури (3), последно изменена с Директива 2002/66/EО, и по-специално член 10 от нея,
като взе предвид Директива 86/363/EИО на Съвета от 24 юли 1986 г. за определяне на максимални количества на остатъци от пестициди във и върху храни от животински произход (4), последно изменена с Директива 2002/66/EО, и по-специално член 10 от нея,
като взе предвид Директива 90/642/EИО на Съвета от 27 ноември 1990 г. за определяне на максимални количества на остатъци от пестициди във и върху продукти от растителен произход, включително плодове и зеленчуци (5), последно изменена с Директива 2002/66/EО, и по-специално член 7 от нея,
като има предвид, че:
(1)
За зърнени култури и продукти от растителен произход включително плодове и зеленчуци, нивата на остатъците трябва да отразяват употребата на минимални количества пестициди, необходими за постигането на ефективна растителна защита, прилагани по такъв начин, че количеството остатъци да е практически възможно най-ниското и токсикологично допустимо, по-специално, спрямо опазването на околната среда и защитата на здравето на потребителите по отношение на прогнозната допустима дневна доза (ДДД). За храни от животински произход нивата на остатъците трябва да отразяват консумацията от животните на зърнени култури и продукти от растителен произход, третирани с пестициди, и ако е целесъобразно, преките последствия от употребата на ветеринарни лекарства. Максималните нива на остатъци на Общността (МНО) представляват горната граница на количеството от такива остатъци, които биха могли да се очаква да се установят в продуктите, когато производителите са спазвали добри селскостопански практики.
(2)
МНО за пестициди трябва непрекъснато да се преразглеждат и могат да бъдат изменяни, за да се вземе предвид новата информация и данни. МНО трябва да се определят на по-ниската граница на аналитично определяне, когато разрешените употреби на продукти за растителна защита не водят до нива на откриване на остатъци от пестициди във или върху храни или когато няма разрешени употреби на продукти за растителна зашита или когато употребите, които са разрешени от държавите-членки, не са подкрепени с необходимите данни, или когато употреби в трети страни, които водят до остатъци в или върху храни, могат да бъдат пуснати на пазара в Общността, не са подкрепени с необходимите данни.
(3)
За диметоат и оксидеметон-метил някои държавите-членки информираха Комисията за желанието си да преразгледат националните МНО в съответствие с член 8 от Директива 90/642/EИО, с оглед на загрижеността, свързана с излагането на въздействие на потребителите. На Комисията бяха представени предложения за преразглеждане на МНО на Общността. Комисията стигна до заключението, че е разумно да бъдат променени някои от МНО с оглед на възможните рискове за потребителите. Важно е да бъдат взети допълнителни мерки за управление на риска от държавите-членки, за да се защитят ефикасно потребителите. За диметоат и оксидеметон-метил държавите-членки трябва да преразгледат съществуващите разрешения в съответствие с член 4 от Директива 91/414/EИО (6), последно изменена с Директива 2002/64/EО на Комисията (7) така че разрешените употреби да не предизвикат надвишаване на МНО.
(4)
Излагането на потребителите през целия им живот на въздействието на всеки от изброените в настоящата директива пестициди чрез хранителни продукти беше преразгледано и оценено в съответствие с процедурите и практиките на Общността предвид ръководството, публикувано от Световната здравна организация (8). Изчислено беше, че определените в настоящата директива МНО няма да доведат до надвишаване на допустимите дневни дози (ДДД) ДДД за оксидеметон-метил е 0,0003 мг/кг т.т. (ССПО1989 г.), КРД е 0,005 мг/кг т.т., ДДД за диметоат е 0,002 мг/кг т.т. (ССПО 1996 г.), КРД е 0,03 мг/кг т.т.
(5)
Когато е целесъобразно, прекомерното излагане на потребители на въздействието на тези пестициди чрез всеки от хранителните продукти, които могат да съдържат остатъци от тези пестициди, беше оценено и разгледано в съответствие с процедурите и практиките на Общността, като бяха взети предвид насоките, публикувани от Световната здравна организация. Изводът е, че наличието на остатъци от пестициди на или под МНО, предложени в настоящата директива, няма да има остър токсикологичен ефект.
(6)
За употреба на формотион не се съобщава по света. При отсъствие на достатъчно данни за остатъци и токсикология е целесъобразно да се определят максимални нива на остатъци за формотион за всички продукти на по-ниската граница на аналитично определяне.
(7)
Чрез Световната търговска организация бяха проведени консултации с търговските партньори на Общността за нивата на формотион, диметоат и оксидеметон-метил, предложени в настоящата директива и бяха взети предвид техните коментари по тези нива.
(8)
Бяха отчетени становищата на Научния комитет по растенията, и по-специално неговите съвети и препоръки относно методологията, която да бъде следвана за защита на потребителите на селскостопански продукти, третирани с пестициди.
(9)
Следователно е нeобxодимо приложенията към Директиви 76/895/EИО, 86/362/EИО, 86/363/EИО и 90/642/EИО да бъдат изменени.
(10)
Предвидените в настоящата директива мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
В приложение II към Директива 76/895/EИО се заличават следните рубрики:„диметоат“, „ометоат“, „формотион“, „оксидеметон-метил“, „деметон-S-метил“ и „идеметон-S-метилсулфон“.
Член 2
В част А от приложение II към Директива 86/362/EИО се добавят следните редове:
Остатъци от пестициди
Максимални нива в мг/кг
„Оксидеметон-метил (сума от оксидеметон-метил и деметон-S-метилсулфон, изразен като оксидеметон-метил
0,1 ечемик и овес
0,02 (9) Други зърнени храни
Диметоат (сума от диметоат и ометоат, изразен като диметоат)
0,3 пшеница, ръж
0,02 (9) други зърнени култури
Формотион
0,02 (9) зърнени култури
Член 3
В част Б от приложение II към Директива 86/363/EИО се добавят следните редове:
Остатъци от пестициди
Максимални нива в мг/кг
За месо, включително мазнини, месни заготовки, карантии и животински мазнини, изброени в приложение I с кодове по КН 0201, 0202, 0203, 0204, 0205 00 00, 0206, 0207, ех 0208, 0209 00, 0210, 1601 00 и 1602
За мляко и млечни продукти,изброени в приложение I с кодове по КН 0401, 0402, 0405 00, 0406
На пресни яйца с черупки, птичи яйца и яйчни жълтъци, изброени в приложение I с кодове по КН 0407 00 и 0408
„Оксидеметонметил (сума от оксидеметонметил и деметон-S-метилсулфон, изразена като оксидеметонметил)
0,02 (10)
0,02 (10)
0,02 (10)
Член 4
Максималните нива на остатъци, посочени в приложението към настоящата директива, се добавят или заменят изброените в приложение II към Директива 90/642/EИО за въпросните пестициди.
Член 5
Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива най-късно до 31 декември 2002 г. Те незабавно информират Комисията за това.
Те прилагат тези разпоредби считано от 1 януари 2003 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 6
Настоящата директива влиза в сила на седмия ден след публикуването ѝ в Официален вестник на Европейските общности.
Член 7
Адресати на настоящата директива са държавите-членки.
Съставено в Брюксел на 19 август 2002 година.

Labels: 0
17
20
6